Karl Hård af Segerstad

Karl Adam Nils Gabriel Hård af Segerstad (28. tammikuuta 1873 Helsinki – 22. lokakuuta 1931 Helsinki) oli suomalainen arkkitehti, joka toimi Helsingin ensimmäisenä kaupunginarkkitehtina vuosina 1907–1921. Hänen tuotantoonsa kuuluu myös yksityisiä suunnittelutöitä. Ruotsalaista sukua ollut Hård af Segerstad ei kiinnostunut vuosisadan vaihteessa suositusta suomalaisesta kansallisromantiikasta, vaan etsi esikuvansa lähinnä Ruotsista ja sen historiallisesta arkkitehtuurista.

Elämä
Elämänvaiheet
Karl Hård af Segerstadin vanhemmat olivat ruukinpatruuna Adam Hård af Segerstad (1822–1897) ja Anna Gyllenberg (1846–1939), jotka kuuluivat molemmat ruotsalaisiin aatelissukuihin. Hård af Segerstadit ovat vanha keskiaikainen aatelissuku Smålandista, Viitattu 16.9.2012. Gyllenbergit suurvalta-ajalla aateloitu suku Länsi-Götanmaalta Viitattu 16.9.2012.. Adam Hård af Segerstad oli suomalaisen Åminnefors Ab:n osakas ja toimitusjohtaja, joka muutti vaimoineen Ruotsista Suomeen 1870-luvun alussa. Karl Hård af Segerstad syntyi Helsingissä, mutta hankki Suomen kansalaisuuden vasta vuonna 1896.Vilja 2007, s. 63–65.

Hård af Segerstad kävi koulunsa Helsingin Nya svenska läroverketissä ja opiskeli vuosina 1891–1895 arkkitehdiksi Suomen polyteknillisessä opistossa. Hän täydensi opintojaan matkalla Alankomaihin, Ranskaan, Italiaan, Itävaltaan ja Saksaan opiston antaman stipendin avulla. Otto-Iivari Meurmanin mukaan erityisesti saksalainen ja skandinaavinen arkkitehtuuri tekivät Hård af Segerstadiin vaikutuksen. Lisäksi Hård af Segerstad työskenteli jonkin aikaa rasvarina Itämerta kiertäneellä laivalla voidakseen taloudellisesti avustaa vararikkoon ajautunutta ja halvaantunutta isäänsä.

Hård af Segerstad työskenteli opiskeluaikanaan harjoittelijana Kiseleff & Heikelin sekä Grahn, Hedman & Wasastjernan arkkitehtitoimistoissa. Jälkimmäisessä hän työskenteli hetken aikaa myös apulaisena valmistumisensa jälkeen. Vuonna 1896 Hård af Segerstad perusti arkkitehtitoimiston yhdessä kurssitoverinsa Bertel Jungin kanssa, ja he työskentelivät yhdessä kaksi vuotta. Sen jälkeen Hård af Segerstad piti toimistoa yksin vuoteen 1901. Tuona vuonna hän muutti Viipuriin erään huomattavan yksityisen työtarjouksen perässä ja otti samalla vastaan toimen Viipurin lääninrakennuskonttorin apulaisarkkitehtina. Hän kuitenkin suunnitteli edelleen rakennuksia myös muualle Suomeen. Vuonna 1907 Helsingin kaupunki perusti kaupunginarkkitehdin viran, ja Hård af Segerstad valittiin siihen. Mahdollisesti vaatimattoman palkan takia virkaan oli vain kaksi hakijaa, joista toisen nimeä ei edes tiedetä.Vilja 2007, s. 54, 80. Hård af Segerstad toimi kaupunginarkkitehtina vuoteen 1921 asti sekä Helsingin rahatoimikamarin sihteerinä vuodesta 1919 kuolemaansa saakka.

Hård af Segerstad oli vuodesta 1898 naimisissa Maria Landtmanin kanssa. He saivat kolme lasta.

Henkilökuva
Karl Hård af Segerstadin henkilökuvaan on vain vähän lähdemateriaalia. Hän ei osallistunut opiskelutovereidensa tavoin rientoihin vaan oli ennemmin syrjäänvetäytyvä. Syynä tähän saattoivat olla taloudelliset vaikeudet sekä krooninen sairastelu, jonka vuoksi hän ilmeisesti myös lopulta jätti kaupunginarkkitehdin viran. Hän oli kuitenkin innokas purjehtija ja Nyländska Jaktklubben -purjehdusseuran aktiivijäsen. Aatteelliselta vakaumukseltaan ruotsalaistaustainen Hård af Segerstad oli skandinavisti ja Ruotsalaisen kansanpuolueen jäsen. Vuoden 1918 Suomen sisällissodan aikana hän oleskeli Ruotsissa. Hänellä oli monipuolinen kielitaito, ja hän ilmeisesti ymmärsi jonkin verran myös suomea.

Hård af Segerstadin ura perustui pätevyyteen ja kykyyn hoitaa asioita. Ilmeisesti hyvin tehty työ oli hänelle ammatillisesti riittävän tyydyttävää, koska hän ei milloinkaan kirjoittanut ajatuksistaan Arkkitehti-lehteen tai muihin alan julkaisuihin. Toisaalta Arkkitehti-lehti ei myöskään noteerannut vuonna 1907 Helsingin kaupunginarkkitehdin viran perustamista tai Hård af Segerstadin valintaa laisinkaan, ilmeisesti siksi että kaupunginarkkitehdin virka koettiin joko yksityisten arkkitehtien uhkana tai kilpailua vääristävänä tekijänä. Varsinkin lehden päätoimittaja Sigurd Frosterus vahti tiukasti arkkitehtikunnan ammattietuja. Hård af Segerstadin töistä alettiin kirjoittaa Arkkitehti-lehdessä vasta vuonna 1914, kun lehden päätoimittajaksi tuli Birger Brunila.Vilja 2007, s. 56–60, 80.

Hård af Segestad ei jättänyt jälkeensä henkilökohtaisia kirjoituksia, ja häntä tai hänen töitään ei ole sanottavasti käsitelty aikalaisten muistelmissa eikä arkkitehtuurikirjallisuudessa tai -tutkimuksessa. Jääminen pois muistelmakirjallisuudesta on saattanut johtua hänen syrjäänvetäytyvästä luonteestaan tai ennenaikaisesta kuolemastaan. Hård af Segerstad mainittiin Arkkitehti-lehdessä viimeisen kerran hänen kuoltuaan vuonna 1931 Bertel Jungin kirjoittamassa muistokirjoituksessa. Siinä Jung kuvaili ystäväänsä ”ammattimieheksi, jonka epäitsekästä työtä Helsingin hyväksi ei ole osattu riittävästi arvostaa”.Vilja 2007, s. 9, 60–62, 80–81.

Arkkitehtuuri
Hård af Segerstadin arkkitehtuuri on koristeellista ja jykevää sekä lähinnä ruotsalaisten esikuvien innoittamaa. Hän sai vaikutteita Ruotsin ohella myös Saksasta. Useissa hänen töistään on nähty vaikutteita Ruotsin 1600-luvun barokkiarkkitehtuurista. Hän ei ollut alallaan tyylin mullistaja, mutta hänen töissään on silti omaperäisyyttä.Vilja 2007, s. 50.

Hård af Segerstadin varhaisimpiin töihin kuuluivat muun muassa August Ramsaylle suunnitellut, jo kauan sitten puretut kaupunkitalo Helsingin Hieta­lahden­rannassa ja huvila Kaivopuistossa sekä Alfred Kihlmanin rakennuttama niin sanottu Kihlmanin talo Korkea­vuoren­kadulla. Kihlmanin taloon Hård af Segerstad suunnitteli pohjakaavan ja hänen yhtiökumppaninsa Bertel Jung koristeelliset julkisivut. Kaksikko osallistui vuonna 1897 myös niin sanotun Tallbergin talon suunnittelukilpailuun Helsingin Katajanokalle, mutta ilman menestystä. Hård af Segerstadin suurimpia suunnitelmia 1890-luvulla oli Helsingin Bulevardille rakennettu kiinteistöyhtiö Falken, jonka muotokieli vastasi tuolloin Ruotsissa suosittuja virtauksia. Hänen päätyökseen on kuitenkin mainittu yliopiston uusmaalaisen osakunnan eli Nylands nationin osakuntatalo Kasarmikadulla. Sen toisessa suunnittelukilpailussa vuonna 1898 hän voitti sekä ensimmäisen että kolmannen palkinnon. Tyylillisiä esikuvia sille on etsitty niin ranskalaisista linnoista kuin Tukholmastakin. Rakennus valmistui 1901.

Hård af Segerstadin Viipurin kauden töistä tunnetuin on vuonna 1906 valmistunut Viipurin kauppahalli. Seuraavana vuonna valmistunut Pulpin selluloosatehdas Joutsenossa on ainoa hänen suunnittelemansa teollisuusrakennus.

Helsingin kaupunginarkkitehtina Hård af Segerstad suunnitteli kouluja ja julkisia rakennuksia avustajinaan arkkitehdit Runar Eklund ja Einar Flinckenberg. Tunnetuimpia näistä töistä ovat Cygnaeuksen koulu Ratakadulla (valmistunut 1911), Kallion kirjasto (1912), Hakaniemen kauppahalli (1913), Eläintarhan koulu (1915) ja Topelius-koulu Taka-Töölössä (1917).Vilja 2007, s. 54–57. Lisäksi Hård af Segerstad johti ja valvoi muita suuria kunnallisia rakennushankkeita, joihin kuului muun muassa useita sairaaloita. Helsingin kaupungin Hankoniemen lähelle Bengtsårin saarelle vuosina 1911–1913 perustamaan pahatapaisten poikien kasvatuslaitokseen hän suunnitteli alueen vanhojen rakennusten muutostyöt laitoskäyttöön sopiviksi.Vilja 2007, s. 54–55, 71. Virkansa puolesta Hård af Segerstad sai paneutua myös sosiaaliseen asuntotuotantoon ja laati vuonna 1915 Flinckenbergin kanssa suunnitelmat työväenasunnoiksi tarkoitetusta standardipuutalosta. Hän ei kuitenkaan hyväksynyt Martti Välikankaan Käpylään suunnittelemia puutaloja, joiden piirustuksia hän rahatoimikamarin sihteerinä joutui tarkastamaan.

Hård af Segerstad kuului nuorten suomalaisten arkkitehtien sukupolveen, joka vuosisadan vaihteessa omaksui kansainvälisen jugend-tyylin. Juuriltaan ruotsalaisena hän ei kuitenkaan ollut kiinnostunut suomalaisesta kansallisromantiikasta. Jotain kansallisromanttisena pidetyn tyylin tosiasiallisesta kansainvälisyydestä kertookin se, että Hård af Segerstadin suunnittelema Nylands Nationin talo voidaan silti nähdä piirteiltään kyseisen tyylisuuntauksen lähes puhtaana edustajana.Vilja 2007, s. 41. Vuosisadan vaihteessa suomalaiset kansallisromanttista suuntausta tukeneet arkkitehdit valitsivat graniitin ja vuolukiven ensisijaisiksi ”kansallisiksi” rakennusten julkisivumateriaaleiksi; heidän harmikseen juuri kansallisromantiikasta piittaamaton Hård af Segerstad oli kuitenkin vuolukiven käytön pioneeri Suomessa. Hänen vuonna 1899 suunnittelemansa asuintalo Falken oli ensimmäinen, jossa käytettiin suomalaista vuolukiveä koristeluissa, ja vuotta myöhempi Nylands Nationin talo ensimmäinen, jonka julkisivu vuorattiin sillä. Myöhemmin hän kuitenkin luopui julkisivujen kiviverhoilusta, ja 1910-luvun alusta alkaen lähes kaikissa hänen suunnittelemissaan rakennuksissa oli rappaamattomat tiiliseinät.Vilja 2007, s. 46, 48.

Hård af Segerstadin suunnitelmissa korostui tekninen asiantuntemus, ja hän oli tarkka rahankäyttäjä. Hän laati tarkat kustannusarviot ja kilpailutti materiaalitoimittajat ja aliurakoitsijat. Hän ei kuitenkaan tinkinyt rakennustensa laadusta. Hän esimerkiksi halusi käyttää rakennusten kattomateriaalina lähes aina tiiltä sen kestävyyden vuoksi, vaikka se lisäsikin kustannuksia.Vilja 2007, s. 49, 79. Huomattava kokoelma Hård af Segerstadin piirustuksia lahjoitettiin vuonna 2004 Arkkitehtuurimuseolle.

Työluettelo

Luettelo perustuu, ellei toisin mainita, Jyri Viljan teoksen Kallion kirjasto ja kaupunginarkkitehti Karl Hård af Segerstad (2007) epätäydelliseen luetteloon. Apulaisten osuudesta Hård af Segerstadin kaupunginarkkitehtina suunnittelemien rakennusten kohdalla ei ole varmuuttaVilja 2007, s. 68–74.. Alla olevassa luettelossa ei ole mainittu toteutumattomia tai selvittämättömiä suunnitelmia eikä toisten arkkitehtien suunnittelemiin rakennuksiin tehtyjä muutostöitä.

 Vuosi Rakennus Osoite Paikkakunta Huomautuksia 1895  Västankvarnin kansanopisto   Inkoo  1896  August Ramsayn yksityistalo  Hietalahdenranta 13  Helsinki  purettu 1896–1898  Kihlmanin talo  Korkeavuorenkatu 19  Helsinki  yhdessä Bertel Jungin kanssa 1897  Huvila Lilja  Siltatie, Kaivopuisto  Helsinki  purettu 1898  Helios (asuinkerrostalo)  Rauhankatu 13  Helsinki  yhdessä Bertel Jungin kanssa 1898  Falken (asuinkerrostalo)  Bulevardi 30  Helsinki  1898–1901  Nylands Nation  Kasarmikatu 40  Helsinki  1902  Necken (asuinkerrostalo)  Sörnäisten rantatie 5  Helsinki  purettu 1960-luvulla 1902–1903  Domus (asuinkerrostalo)  Katariinankatu 11  Viipuri  1903  Weckmanin talo  Kirkkokatu 26  Oulu  julkisivu modernisoitu 1930-luvulla 1904  Viipurin kauppahalli   Viipuri  1906  Villa Cajander  Lihaniemi  Viipurinlahti  1906  asuinkerrostalo  Vahtitorninkatu 12  Viipuri  1906  asuinkerrostalo Ratakatu 25  Helsinki  purettu 1907  Harjun koulurakennus    Virolahti  1907–1908  Pulpin selluloosatehdas   Joutseno  pääosin purettu 1908  Torkkeli Knuutinpojan patsaan jalustaViipuri: opas kaupunkiin, s. 77. Rakennustieto Oy, Helsinki 1999.  Torkkeli Knuutinpojan tori  Viipuri  patsas Ville Vallgrenin 1908  Toukolan ruotsinkielinen kansakoulu   Helsinki  purettu 1908  Kaupunginpuutarhurin asunto, Talvipuutarha   Helsinki  1909  Poliisiasema  Ratakatu 10  Helsinki  1909  Cygnaeuksen koulu  Ratakatu 8  Helsinki  1909–1912  Kallion kirjasto  Porthaninkatu 12  Helsinki  1910  Villa Georg Estlander  Nordsjöskatan, Vuosaari  Helsinki  1911  Hermannin paloasema  Itäinen Viertotie  Helsinki  siirretty 1930 Sörnäisten satamaan ja 1950-luvulla Herttoniemeen 1912  Hakaniemen kauppahalli   Helsinki  1912  Koskelan sairaalan talousrakennuksia ja ruumishuone   Helsinki  1913  Harjutorin kauppahalli   Helsinki  purettu 1913  Lintutalo ja kasvihuone, Talvipuutarha   Helsinki  1913  Vanhankaupungin poliisitupa  Hämeentie 162  Helsinki  1913  Vesilaitoksen asuntojen pesu- ja kylpyrakennus  Hämeentie 166  Helsinki  1914 paviljonki, Eläintarhan urheilukenttä   Helsinki  1914  Pasilan paloasema  Maistraatinkatu 6  Helsinki  1914  Villa Notsund  Hallkullanniemi, Vuosaari  Helsinki  1915  Eläintarhan koulu  Tallikatu 5 (nyk. Savonkatu 2)  Helsinki  1917 Topelius-koulu  Stenbäckinkatu 14  Helsinki  1919  Pasilan kauppahalli   Helsinki  purettu 1922  asuintalo  Intiankatu 14, Toukola  Helsinki  1924  asuintalo  Intiankatu 6, Toukola  Helsinki  1924  asuintalo  Japaninkatu 13, Toukola  Helsinki  1924–1928  asuintaloja  Reimarla  Helsinki  1925–1927  Laurellska Skolan (nyk. Svenska Litteratursällskapet)  Ritarikatu 5  Helsinki 

 Lähteet 

Viitteet

 Aiheesta muualla 

 Hård af Segerstadin suunnittelemat rakennukset Helsingin keskustassa  Korttelit.fi

Luokka:Suomalaiset arkkitehdit
Luokka:Vuonna 1873 syntyneet
Luokka:Vuonna 1931 kuolleet
Luokka:72.9 Arkkitehtuurin historia